[Como abordar problemas de velocidade de lectura]
Como non queremos que a audiencia perda ningún subtítulo,
sempre queremos conservar unha "velocidade de lectura" aceptable,
ou sexa, a velocidade que permite que a audiencia lea o subtítulo
antes de que desapareza da pantalla.
A velocidade de lectura é un valor numérico de caracteres por segundo
que pode variar dependendo do alfabeto usado nos subtítulos.
21 caracteres por segundo é a velocidade máxima
para idiomas que usan o alfabeto latino.
Se ten problemas para manter unha boa velocidade de lectura de subtítulos
velaquí algunhas estratexias que lle poderían servir.
Primeiro: pode darlle á audiencia máis tempo de lectura.
Para iso, só ten que premer no final do subtítulo e arrastralo
para aumentar a súa duración ata que a velocidade de lectura sexa normal.
Isto podería afectar o inicio do seguinte subtítulo.
Pero unha boa velocidade de lectura
é sempre máis importante que unha perfecta sincronización.
Aínda así, iniciar moi tarde o seguinte subtítulo
tamén pode crear problemas de velocidade de lectura.
Así que ás veces precisará axustar tamén ese subtítulo,
e despois o seguinte,
ata completar a corrección en cadea da velocidade de lectura.
Estender demais a duración non sempre é boa idea;
en especial se o seguinte subtítulo precisa sincronizarse exactamente
con algo que pasa no vídeo.
Pero pode axudarlle á audiencia dándolle menos texto que ler,
algo que coñecemos como "comprimir o subtítulo".
Ao comprimir, reformula un subtítulo reducindo o texto,
pero sen cambiar o significado.
Hai moitas estratexias de compresión que pode usar,
e velaquí ten uns cantos exemplos.
Pode evitar palabras e frases superfluas,
como "ben", "de feito", ou "como estaba a dicir".
Pode reducir repeticións e reiteracións.
Por exemplo, pode cambiar
"Entregouno nesta enorme caixa xigante"
por “Entregouno nesta caixa xigante."
Pode reducir referencias explícitas ao que se ve no vídeo.
Por exemplo, pode cambiar
"Están a ver unha diapositiva cos resultados da nosa última proba"
a "Están a ver os resultados da nosa última proba".
Pode atopar moitas máis estratexias de compresión
na nosa guía detallada na OTPedia .
E lembre que tamén pode comprimir texto nas transcricións,
porque as transcricións non teñen que ser literais,
se se precisa a compresión para unha boa velocidade de lectura.
Outra forma de abordar os problemas de velocidade de lectura
é combinando dous subtítulos.
Por veces verá subtítulos con pouco texto
que se manteñen moito tempo en pantalla,
seguidos doutro con máis texto,
que se amosan menos tempo e crean problemas de velocidade de lectura.
Ao unilos, pode eliminar o problema.
Para unir subtítulos,
copie e pegue o texto dun subtítulo noutro,
borre o subtítulo orixinal
e logo estenda a duración do novo subtítulo combinado
ao longo do intervalo baleiro resultante.
Lembre que non pode xuntar
o final dunha oración co comezo doutra,
pero se os subtítulos forman unha oración completa
e unha idea completa,
pódense xuntar nun só subtítulo cunha boa velocidade de lectura.
Por exemplo, non se deben xuntar estes dous subtítulos
porque "quen era, e despois, atopei",
combina partes de dúas oracións diferentes
e non expresa unha idea completa nin coherente.
No entanto, pódense xuntar subtítulos coma estes
porque "e este era o libro que estivera buscando"
é unha oración completa e expresa unha idea completa e coherente.
Voulle deixar un consello importante.
Ao abordar problemas de velocidade de lectura
tente sempre combinar estas estratexias.
Comprima un pouco
e logo estenda a duración un pouco
para resolver de todo o problema de velocidade de lectura.
Lembre que ao non superar a velocidade de lectura máxima nos subtítulos
asegúrase de que todas as ideas que está axudando a compartir
serán accesibles para a audiencia.
E agora,
felices transcricións e traducións!
E compresións!